Illum il-Kummissjoni adottat it-tieni Rapport annwali tagħha dwar il-Prospettiva Strateġika — “Il-kapaċità u l-libertà tal-UE li taġixxi”. Din il-Komunikazzjoni tippreżenta perspettiva progressiva u multidixxiplinari dwar l-awtonomija strateġika miftuħa tal-UE f'ordni globali dejjem aktar multipolari u kkontestat. Il-Kummissjoni identifikat erba' tendenzi globali ewlenin li jaffettwaw il-kapaċità u l-libertà tal-UE li taġixxi: it-tibdil fil-klima u sfidi ambjentali oħra; l-iperkonnettività diġitali u t-trasformazzjoni teknoloġika; il-pressjoni fuq id-demokrazija u l-valuri; u bidliet fl-ordni globali u d-demografija. Ħolqot ukoll 10 oqsma ta' azzjoni ewlenin fejn l-UE tista' taħtaf l-opportunitajiet tat-tmexxija globali u tal-awtonomija strateġika miftuħa tagħha. B'hekk, il-prospettiva strateġika tkompli tiġi riflessa fil-Programmi ta' Ħidma tal-Kummissjoni u fl-iffissar tal-prijoritajiet. Il-President tal-Kummissjoni Ewropea, Ursula von der Leyen, qalet: “Ta' kuljum, iċ-ċittadini Ewropej jesperjenzaw sfidi globali bħat-tibdil fil-klima u t-trasformazzjoni diġitali li jikkawżaw impatt dirett fuq il-ħajja personali tagħhom. Aħna lkoll inħossu li qed jintefa' dell ta dubju fuq id-demokrazija u l-valuri Ewropej tagħna, u dan kemm esternament kif ukoll internament, jew li l-Ewropa jeħtiġilha tadatta l-politika barranija tagħha għal ordni globali li qed jinbidel. Jekk ikollna informazzjoni bikrija u aħjar dwar dawn it-tendenzi aħna nkunu nistgħu nindirizzaw kwistjonijiet importanti bħal dawn fil-waqt it-tajjeb u niggwidaw lill-Unjoni tagħna f'direzzjoni pożittiva.” Il-Viċi President Maroš Šefčovič, inkarigat mir-relazzjonijiet interistituzzjonali u l-prospettiva qal: “Filwaqt li l-futur huwa kaxxa magħluqa, jekk jirnexxielna nifhmu aħjar dawn il-megatendenzi, l-inċertezzi u l-opportunitajiet ewlenin, inkunu qed insaħħu l-kapaċità u l-libertà dejjiema tal-UE li taġixxi. Għaldaqstant, dan ir-Rapport ta' Prospettiva Strateġika jħares lejn erba' megatendenzi b'impatt kbir fuq l-UE, u jidentifika għaxar oqsma ta' azzjoni sabiex nagħtu spinta lill-awtonomija strateġika miftuħa u nsaħħu t-tmexxija globali tagħna fi triqitna l-2050. Il-pandemija tagħtina aktar raġunijiet għaliex illum għandna nagħmlu għażliet strateġiċi ambizzjużi u dan ir-rapport se jgħinna niftħu għajnejna beraħ.” Għaxar oqsma strateġiċi fejn tittieħed azzjoni politika Il-Passi li Jmiss Il-Kummissjoni se tkompli timplimenta l-Aġenda ta' Prospettiva Strateġika tagħha għal dan iċ-ċiklu ta' politika, li tinsab riflessa fl-inizjattivi tal-Programm ta' Ħidma tas-sena d-dieħla. Bejn it-18 u s-19 ta' Novembru se tospita l-konferenza annwali dwar is-Sistema Ewropea ta' Analiżi tal-Istrateġiji u l-Politiki (European Strategy and Political Analysis System, ESPAS) biex tiddiskuti s-suġġett tar-Rapport ta' Prospettiva Strateġika tas-sena d-dieħla — il-ġemellaġġ tat-tranżizzjonijiet ekoloġiċi u diġitali, jiġifieri kif dawn jistgħu jsaħħu lil xulxin, inkluż bl-użu ta' teknoloġiji emerġenti. Barra minn hekk, in-Network ta' Prospettiva madwar l-UE, magħmula minn “Ministri għall-Futur” fl-Istati Membri kollha, ser tkompli tibni l-kapaċità ta' tbassir fl-amministrazzjonijiet tal-Istati Membri tal-UE. Aktar tard dan ix-xahar il-Kummissjoni se tiffinalizza wkoll konsultazzjoni pubblika dwar id-dashboards tar-reżiljenza tagħha, għodda ġdida biex tivvaluta r-reżiljenza b'mod aktar olistiku fl-UE u fl-Istati Membri tagħha. Dan se jikkontribwixxi għal kejl tal-benesseri soċjali u ekonomiku li jmur lil hinn mill-PDG. Infetħet konsultazzjoni pubblika dwar l-abbozz tad-dashboards tar-reżiljenza tal-Kummissjoni li se tibqa' għaddejja sat-30 ta' Settembru. Kuntest Il-prospettiva strateġika tappoġġa lill-Kummissjoni fit-triq ambizzjuża u progressiva lejn il-kisba tas-sitt ambizzjonijiet ewlenin tal-President von der Leyen. Mill-2020 bdew jitħejjew Rapporti Annwali ta' Prospettiva Strateġika, ibbażati fuq ċikli ta' prospettivi sħaħ, li jiġu riflessi fil-prijoritajiet tad-diskors annwali dwar l-Istat tal-Unjoni, fil-Programm ta' Ħidma tal-Kummissjoni u fil-programmazzjoni pluriennali. Ir-rapport ta' din is-sena jibni fuq ir-Rapport ta' Prospettiva Strateġika tal-2020, li introduċa r-reżiljenza bħala l-boxxla ġdida li tiggwida t-tfassil tal-politika tal-UE. Il-megatendenzi u l-azzjonijiet ta' politika stabbiliti fir-Rapport ta' Prospettiva Strateġika tal-2021 ġew identifikati permezz ta' eżerċizzju ta' prospettiva transsettorjali esperta mwettqa mis-servizzi tal-Kummissjoni, b'konsultazzjonijiet wiesgħa mal-Istati Membri u ma' istituzzjonijiet oħra tal-UE fil-qafas tas-Sistema Ewropea ta' Analiżi tal-Istrateġiji u l-Politiki (ESPAS). Ir-riżultati tal-eżerċizzju ta' tbassir huma ppreżentati f'rapport taċ-Ċentru Konġunt tar-Riċerka dwar ix-Xjenza għall-Politika: Insawru u niżguraw l-Awtonomija Strateġika tal-UE sal-2040 u lil hinn. Biex tgħin fil-bini ta' kapaċitajiet ta' prospettiva madwar l-UE, il-Kummissjoni ħolqot in-Network ta' Prospettiva għall-UE kollha, li tiġbor 27 Ministru għall-Futur mill-Istati Membri kollha. Din in-network tikkondividi l-aħjar prattiki u tinforma l-aġenda ta' prospettivi strateġiċi tal-Kummissjoni billi tiddiskuti kwistjonijiet ewlenin ta' rilevanza għall-futur tal-Ewropa. Għal aktar informazzjoni Ir-Rapport ta' Prospettiva Strateġika 2021. Il-kapaċità u l-libertà tal-UE li taġixxi Mistoqsijiet u tweġibiet dwar ir-Rapport ta' Prospettiva Strateġika 2021 Sit web dwar il-Prospettiva Strateġika Rapport tal-JRC dwar ix-Xjenza għall-Politika: Insawru u Niżguraw l-Awtonomija Strateġika tal-UE sal-2040 u lil hinn.